Larruki koloreanitz

Larruki koloreanitza (Trametes versicolor) Polyporaceae familiako onddo espezie bat da. Sukaldaritzako interesik gabea. Japonian medikuntzan erabiltzen da. Sendagai asko ditu, horietako batzuk ikertzeko daude oraindik.

Deskribapena 
Karpoforoa: Sesila, 3 eta 10 cm. bitarteko luzerakoa, 1 eta 5 cm. bitarteko proiekziokoa eta 1 eta 4 mm. bitarteko lodierakoa. Normalean, zurari atxikia irteten da, multzo inbrikatuetan zirkulu edo giltzurrun formak osatuz, lauak, hainbat koloretako gune zentrokidez apainduta, beltzetik zurira eta marroi-gorrixkatik okrera doazenak. Ertz uhindua, gainazal bilotsua, distiratsua eguraldi lehorrarekin.

Himenioa: Tutu motzak, zuriak edo krema kolorekoak, zahartuaz horitzen joaten dira. Poro oso txikiak, biribilak eta tutuen kolore berekoak.

Haragia: Oso mehea, larrukara eta zuria.

Etimologia: Trametes hitza latinezko “trama” hitzetik dator, ehun edo irun lodia esan nahi du, poroen itxuragatik. Versicolor epitetoa ere latinetik dator eta kolore aldakorrekoa esan nahi du.

Jangarritasuna 
Ez da jangarria, larrukara eta gogorra delako.

Nahasketa arriskua 
Deskribatutako espeziea oso aldakorra da bere forma eta koloreetan, eta, beraz, espezie honetako aldaera batzuk bereizi egin dira. Trametes zonatella perretxikoarekin nahas daiteke. Trametes multicolor perretxikoarekin ere bai, hau kolore anitzekoa da, baina ez du tonu beltzik eta urdinxkarik.

Sasoia eta lekua 
Urte osoan, hezetasuna dagoen bitartean. Oso arrunta eta aldakorra da. Hostozabalen, koniferoen, fruta-arbolen eta abarren zur hilaren gainean hazten da.

Banaketa eremua  
Ipar Amerika, Europa, Afrika, Erdialdeko eta Hego Amerika, Antartikako uharteak, Asia, Australia, Zeelanda Berria.

Galeria

Erreferentziak

Kanpo estekak 

Trametes
Onddo ez jangarriak
Ipar Amerikako onddoak
Europako onddoak
Hego Amerikako onddoak
Asiako onddoak
Ozeaniako onddoak
Afrikako onddoak
Antartikako onddoak